**מדד הקיימות המוניציפלית**

קורס: פיתוח כלכלי ותכנון עירוני

מרצות: ד"ר גל רומנו, ד"ר תמר אריאלי

מגישות: אורן צור גלמידי וטופז האס

התפיסה הרווחת כיום בעולם המוניציפלי היא כי פיתוח כלכלי של הרשויות המקומיות הוא המענה המיטבי לצמצום הפערים בין הרשויות בישראל ולשיפור השירותים לתושבים. לדעתנו, ההתמקדות בפיתוח כלכלי גורמת לנו לפספס ערכים מהותיים אחרים (שוויון חברתי, מוסריות, שמירה על האיזון האקולוגי וכו') ומובילה לצמיחה שאיננה ברת קיימא.

מתוך ההבנה שאנחנו חיות בעולם בעל גבולות ברורים, שהמשאבים בו הם מוגבלים, ושהצמיחה האנושית משפיעה באופן דרמטי על האיזון העדין המקיים אותו, החליטו מנהיגי העולם בשנת 2015 לפעול יחד להובלת שינוי בתפיסה האנושית וניסחו יעדים בינלאומיים לקיום אנושי בר קיימא, יעדי ה- SDG.[[1]](#footnote-1) תפיסת הקיימות רואה בחברה, כלכלה וסביבה שלושה חלקים המרכיבים שלם אחד ודורשת מאיתנו הסתכלות רוחבית ומקיפה, בכדי לאפשר שמירה על האיזון בין שלושתם.

לרשויות המקומיות ישנו תפקיד מכריע בקידום תפיסה זו ולכן אנחנו מאמינות שיש לפעול לחיזוק הקיימות המוניציפלית. בפרויקט 'קיימות עירונית' של מכון ירושלים לחקר ישראל נוסח החזון לרשות המקיימת, עליו בחרנו להתבסס בעבודה זו- "רשות מקיימת מאפשרת חיים באושר וקיום בכבוד לכל, בתוכה ומחוצה לה. היא משתמשת בתבונה ובהוגנות בתשתיות ובמשאבים החומריים, הטבעיים, האנושיים והחברתיים שברשותה, תוך לקיחת אחריות על חלקה בניהול מערכות אקולוגיות גלובליות, ומתוך אחריות למורשתה הפיזית והתרבותית ולדורות הבאים".[[2]](#footnote-2)

ישנן מספר דוגמאות בעולם לרשויות אשר פועלות לקידום תפיסת הקיימות בתחומן. אחת מהן היא פרייבורג המכונה גם "בירת האקלים של גרמניה". פרייבורג קבעה לעצמה מדיניות מקומית לפיתוח בר קיימא, המתייחסת לתחומים רבים וביניהם- מעבר לאנרגיות מתחדשות, שמירת הטבע והמגוון הביולוגי, התייחסות נרחבת לאופן ההתנהלות והניהול של הרשות, הקשר של הרשות עם הציבור וחיזוק החוסן והקהילתיות בקרב התושבים והתושבות. לאור יעדים אלו, פועלת פרייבורג באופן שוטף בעזרת ייעוץ מוועדה מקצועית ומעקב ובקרה סדירים, וכך מצליחה לשפר משמעותית את בריאות ואיכות החיים של התושבים תוך התחשבות ודאגה לסביבה ושמירה על איזון כלכלי. למשל, שני הישגים משמעותיים שהשיגה הם שבין השנים 1992 ועד 2016 הצליחה הרשות לצמצם את פליטת הפחמן הדו חמצני בתחומה בכ-37.2%, ובין השנים 2015-2018 הביאה לירידה בשיעור התמותה בטרם עת.[[3]](#footnote-3)

כדי לסייע לרשויות המקומיות בארץ לחזק את הקיימות בתחומן פיתחנו מדד המונגש כאתר אינטרנט חינמי וידידותי למשתמשת, אשר יאפשר מדידה של הקיימות ברשות והכוונה וייעוץ להטמעת הנושא. המדד מורכב מ-25 וסעיפים המחולקים לארבעה נושאים- האדם במרכז, אמונה בקיימות כערך, תשתיות מקיימות ומערכת הוליסטית ודינאמית. כל סעיף בנוי מרקע והסבר על הנושא, שאלות בעלות ניקוד משתנה, הצעות ודוגמאות ממקומות אחרים, והכוונה למקורות ידע תיאורטי ופרקטי. הערך של כל סעיף נקבע על פי תרומתו לקיימות המוניציפלית והמשאבים הנדרשים ליישומו.

למדד שלושה מסלולים שונים המאפשרים רמות שונות של מחויבות ויכולות מצד הרשויות. המסלול הראשון הוא מסלול "דיקור עירוני" שמטרתו לעודד שיקולים של קיימות מוניציפלית בפרויקטים ופעולות שונות של הרשות. לצורך כך, נדרש ממי שממלא את השאלון למלא רק את החלקים הרלוונטיים אליו או לפרויקט הספציפי ולעזור לו לחשוב על פתרונות מקיימים בתחום זה. המסלול השני הוא מסלול "מתוכנית קיימת לתוכנית מקיימת" המאפשר יישום של יסודות הקיימות על תוכנית אסטרטגית קיימת ברשות בעזרת ההכוונה שמאפשר המדד. המסלול השלישי והמרכזי הוא "המסלול השלם לקיימות מוניציפלית" המסייע לרשות ליצור אסטרטגיה רשותית לקיימות מוניציפלית תוך התבססות על סעיפי המדד. כדי לצעוד במסלול השלישי נדרשות הנחייה של ראש הרשות או המנכ"ל, כתיבת נוהל עבודה מסודר לכל האגפים ומינוי בעל תפקיד ברשות שאחראי לנושא באופן מלא. תהליך זה דורש יותר זמן ומשאבים וסיוע של תמיכה מקצועית.

יישום המדד ברשויות צפוי להביא לתועלות משמעותיות בתחום הכלכלי, החברתי והסביבתי וכן דורש השקעת משאבים. אלו צפויים להשתנות בהתאם למאפייני הרשות והנתונים ההתחלתיים שלה, המסלול בו תבחר לפעול והכלים אותם תבחר לאמץ. בעקבות השוני הגדול ישנו קושי בהערכת העלויות וכן התועלות של יישום המדד, ונדרשת עבודה נוספת בהמשך על מנת להעריך אלו.

קיימים אתגרים רבים ומשמעותיים בדרך לשינוי כולל של צורת החשיבה ואף ביישום המדד ואנחנו נחושות להמשיך ולנסות למצוא להן פתרון. אחד האתגרים הוא העובדה שקיים מחסור בכלים פרקטיים ליישום הקיימות ברשויות, לכן, בהמשך הדרך אנחנו מתכננות לפתח אפליקציה שתהיה כלי בידי הרשויות לשיפור התקשורת עם הציבור בצורה כזו שתאפשר שותפות ושקיפות, פלטפורמה לפיתוח מערכות כלכלה מקיימת ועוד.

כמו כן, נדרשת עוד עבודה להמשך בתחומים נוספים;

* שיפור הנראות והנוחות של אתר המדד.
* איסוף נתונים וידע והכנסתם לאתר.
* עבודה מקיפה להערכת עלויות ותועלות יישום המדד כאמור מעלה.
* ליווי מספר רשויות בפיילוט ראשוני ומדידת ההשפעה של המדד על פעילותן.

לסיכום, אנחנו מאמינות ששינוי בצורת ההסתכלות של הרשויות וביסוסה על יסודות הקיימות המוניציפלית, היא הדרך הטובה ביותר להגדיל את יכולת ההתמודדות של הרשויות עם אתגרי המאה ה-21 תוך השמת דגש על ערכים חברתיים וסביבתיים מהותיים.

בכדי להוביל שינוי תפיסתי ולסייע לרשויות לצעוד בדרך זו פיתחנו את המדד ובנינו אותו בצורה נגישה ונוחה לשימוש. אנחנו משערות (ומעוניינות לבדוק את השערה זו) שאם יעשה שימוש רב במדד ניתן יהיה להוביל לשיפור במצב הכלכלי של הרשויות המקומיות, לחזק את העצמאות שלהן, לפתח את הקהילתיות והשירותים לתושבים והתושבות, ואת כל אלה לעשות בצורה ברת קיימא המאפשרת שמירה על הסביבה.

מצורף כאן [הקישור לאתר המדד](https://orengalmidi27.wixsite.com/sustainability) (כרגע בגרסה ראשונית בלבד).

1. United Nations. *Department of Economic and Social Affairs.* 2015. https://sdgs.un.org/goals. [↑](#footnote-ref-1)
2. מכון ירושלים לחקר ישראל. "קיימות עירונית- מהו אורח חיים עירוני מעודד קיימות?". 2014. [↑](#footnote-ref-2)
3. Gemeinde Freiburg. "Freiburger Nachhaltigkeitsbericht". Freiburg, 2020. [↑](#footnote-ref-3)